IS JY 'N "WORRY-ER"? – NG Gemeente Garsfontein
Vandag vier ons die hemelvaart van Jesus. Hy het ons nie aan ons eie lot oorgelaat nie, want Hy het dadelik reëlings getref om sy Gees te stuur. Vader, Seun en Gees is by ons, midde-in ons huidige omstandighede.
Ja, Covid-19 het ons skielik oorrompel. Ons het skaars Kersfees en Nuwejaar gevier, toe is hy op ons …en bekommernis is besig om sy tol te eis. Hier is die statistieke in die VSA – soos saamgestel deur die American Psychiatric Association. Amper die helfte van Amerikaners is angstig dat hulle dalk die virus sal opdoen. Amper twee-derdes is bekommerd dat 'n familielid dit sal optel. Twee-derdes van mense is ook bekommerd oor die langtermyn implikasies ten opsigte van die ekonomie.
Hierdie statistiek kom nie as 'n verrassing nie! Jy weet wat diep in jou eie hart aangaan. Het jy al voorraadopname gedoen oor jou eie "worries"? Dit kan nogal oorweldigend wees. Jy weet dit reeds, maar kan ek jou net weer herinner: bekommernisse sal jou niks in die sak bring nie. Jesus het vir ons kom sê in Matt 6:27: "Wie van julle kan deur hom te bekommer sy lewe met een enkele uur verleng?" Die antwoord is: Jy kan nie jouself verhoed om Covid-19 op te tel deur bekommernis nie. Bekommernisse sal ook nie keer dat my familie daardeur geraak word nie. "Worry" maak net ons probleme erger – jy neem nie 'n tree nader aan die oplossings van jou probleme nie. Bekommernisse kan nie jou verlede of jou toekoms verander nie. Al wat dit kan doen is om jou vandag op te mors.
Spr 12:25 sê: "Bekommernis druk 'n mens neer." Ons is nie gemaak om dit alles te verduur nie. Dit put jou uit tot in jou siel. Om op jou beste in hierdie tyd te funksioneer, gaan jou bekommernis jou beslis nie van hulp wees nie.
Hoe kan jy bekommernisse oorwin in hierdie seisoen van stres?
Laat Jesus jou Herder wees
Onthou jy het 'n Herder! 'n Herder neem die verantwoordelikheid vir die behoeftes van die skape: vir weiding, leiding en beskerming. Dis ook ons Goeie Herder se verantwoordelikheid. Daarom herhaal ek dit elke dag vir myself: "Die Here is my Herder – U is 'n goeie Vader!" Sê dit sommer baie keer op 'n dag, want dit herinner my aan die feit dat ek 'n goeie Herder het. Hy is die Jesus wat opgevaar het na die hemel en vir ons intree by die Vader. Deur sy Gees is Hy bewus van elke gedagte, emosie en beweging van elke spier en orgaan in jou liggaam. Hy is instaat en bekwaam om 'n goeie Herder te wees.
Gee Jesus beheer van elke area van jou lewe
Bekommenisse is 'n rooi liggie wat aangaan en jou herinner dat jy nog nie elke deeltjie van jou lewe aan God oorgegee het nie. Wanneer God nie nommer EEN is nie, sal jy begin bekommer in daardie aspek van jou lewe. As jy iets meer as God liefhet, word dit 'n bron van stres en angs in jou lewe. Dit is soos 'n wonderlike kaggelvuutjie wat sy ruimte oorskrei, 'n vonk wat op die sitkamer se mat beland en die potensiaal het om die hele sitkamer af te brand. Ook goeie dinge soos ons huwelike, kinders, ensomeer kan bronne van bekommernis word as dit vooropstaan in ons lewens. God het daarvoor 'n bepaalde ruimte gegee in ons lewens. Dit mag nie daardie ruimte oorskrei nie. Wanneer iets of iemand God se plek begin inneem in ons lewens, skep dit onveiligheid en bekommernis.
Ontspan en gee vir God jou bekommernisse in gebed
Dis belangrik om altyd jou seëninge te tel. Veral in tye soos nou is dit goed om altyd jouself te herinner aan alles wat God al vir jou gedoen het. Maar dis ook belangrik om jou bekommernisse te tel. Soms het ons maar net 'n algemene gevoel van angstigheid, maar ons weet nie wat dit veroorsaak nie. Voordat jy jou bekommernisse vir die Here kan gee, moet jy eers 'n helder idee hê van wat dit is. Skryf dit neer – en gee dit een vir een vir God. Petrus sê: "Werp al julle bekommernisse op Hom, want Hy sorg vir julle" (1 Pet 5:7). Jy is nie ontwerp om jou bekommernisse self te dra nie – dis onnatuurlik. God is groot en sterk genoeg om al jou bekommernisse te hanteer.
Vertrou God vir een dag op 'n slag
Moenie dat bekommernisse jou toekoms kom steel deur more se bekommernisse vandag te dra nie. Jesus het dit so gestel: "Moet julle dus nie oor môre bekommer nie, want more bring sy eie bekommenis" (Matt 6:34). Jy het genoeg op jou bord vir vandag. Moenie meer oplaai nie. Dis goed om te beplan vir more. Ons gaan tans deur 'n baie unieke situasie deur ons ganse geskiedenis. Dit sal nodig wees om te beplan vir wat jou te doen staan in die dae, weke en maande wat kom. Jy kan beplan vir more, sonder om nou reeds te leef in jou more. Jy kan net vandag leef. God toets ons voortdurend oor hoe ons Hom vertrou. Hy wil hê ons moet besluit of Hy regtig die eerste plek in ons lewens inneem. Hierdie unieke stukkie geskiedenis is tans een van die grootste toetsinge wat ons dalk ooit in die gesig sal staar wanneer dit gaan oor ons vertroue in God. God het belowe dat Hy vir jou sal sorg. Hy sal in jou behoeftes voorsien.